Agüero rykket fra Kane: – Han skaffer oss alltid et mål
Det var Premier Leagues to mestscorende spillere som sto i fokus da Tottenham tok imot Manchester City på White Hart Lane søndag ettermiddag. Hjemmelagets Harry Kane sto oppført med tjue mål så langt i sesongen, ett mål mindre enn gjestenes Sergio Agüero. Det tok ikke lang tid før Kane fikk første sjanse til å komme opp på samme antall mål som spissrivalen. Engelskmannen fikk skyte nærmest upresset fra seksten meter etter bare fem minutter, men skuddet strøk på utsiden av stolpen til Joe Hart.Etter en snau halvtime demonstrerte bortelaget på effektivt vis hvordan man snur forsvar til angrep, etter at et hodestøt fra Bentaleb havnet i klypene til Joe Hart. Keeperen kastet langt ut til David Silva, som brukte seks berøringer på ballen før han trillet en perfekt vektet pasning til Sergio Aguëro, som stormet inn i bakrommet. Fra skrå vinkel gjorde argentineren ingen feil da han banken ballen i nærmeste kryss. – Sergio skaffer oss alltid mål. Vi fikk ballen opp til ham, og forsvarte oss for harde livet, sa keeper Joe Hart til BBC etter kampen. – Vi spilte ikke bra fotball, vi gjorde det andre lag har gjort mot oss, fortsatte keeperen. Det var Agüeros 22 mål så langt i årets sesong, og hans tiende mål mot Tottenham i karrieren. – Joe Hart var kampens beste spiller. Vi var litt uheldige i dag, for vi skapte mange sjanser uten å score. Men når man ikke scorer er det umulig å vinne kamper, var dommen fra Tottenham-trener Mauricio Pochettino.Målscorer Agüero ropte på straffe snaut ti minutter før scoringen. Keeper Hugo Lloris var fullstendig på bærtur da han snublet på tjue meter, og lot ballen gå forbi seg. Agüero jaget den løse ballen, men falt overende i en tett løpsduell med Federico Fazio. Argentineren ropte på straffe, men dommer André Marriner valgte å la hendelsen passere.Etter 72 minutter ble Samir Nasri byttet inn for veteran Frank Lampard. Franskmannen møtte en voldsom pipekonsert, etter å ha anklaget Tottenham-keeper Hugo Lloris for å ødelegge Nasris landslagskarriere tidligere i uken. Allerede i sin første involvering fikk Nasri seg et kakk på foten, og franskmannen måtte kaste inn håndkleet etter bare fire minutter på banen.Etter seieren står Manchester City med 70 poeng, og tre poengs avstand ned til Arsenal – som har to kamper mindre spilt. Arsene Wengers menn møter Hull mandag kveld. – Etter at Chelsea vant tittelen måtte vi endre målet vårt. Vi kan bare gjøre det meste ut av disse siste kampene, og forhåpentligvis legge press på Arsenal, sa midtbanespiller James Milner etter kampen. Keeper Joe Hart kom også med gratulasjoner – og et stikk – til seriemester Chelsea. – De de har gjort er imponerende, de har klart å forsvare seg fra en lederposisjon. Men de vet at vi kommer sterkere tilbake neste år, sa Hart.
Sergio Agüero var dødelig effektiv da han rykket fra Harry Kane i kampen om toppscorer-tittelen.